Broj: 711-I-1240-P-16/18-02-11

Zagreb, 13. rujna 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2., 4. i 5. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), ), **na zahtjev Nede Šarić, pročelnice Upravnog odjela za poslove skupštine i opće poslove Međimurske županije**, za davanjem očitovanja Povjerenstva, na 22. sjednici održanoj dana 13. rujna 2018.g., daje sljedeće:

**OČITOVANJE**

**Na temelju članka 12. ZSSI-a, općinski načelnici i gradonačelnici s područja Međimurske županije, koji navedene dužnosti obnašaju profesionalno, odnosno za iste primaju plaću, mogu istovremeno biti i vijećnici u Županijskoj skupštini Međimurske županije, ali za to ne smiju primati naknadu.**

Obrazloženje

Zahtjev za davanjem očitovanja Povjerenstva podnijela je Neda Šarić, pročelnica Upravnog odjela za poslove skupštine i opće poslove Međimurske županije. U knjigama ulazne pošte zahtjev je zaprimljen pod poslovnim brojem 711-U-189-P-16/18-01-2, dana 12. siječnja 2018.g., povodom kojeg se vodi predmet broj P-16/18.

Podnositeljica zahtjeva traži očitovanje Povjerenstva vezano za naknade vijećnika obzirom da u Županijskoj skupštini ima nekoliko vijećnika koji obnašaju dužnost općinskih načelnika i gradonačelnika. Obzirom da isti profesionalno obnašaju dužnost općinskih načelnika i gradonačelnika, podnositeljica traži očitovanje da li kao vijećnici Županijske skupštine imaju pravo na naknadu.

Člankom 3. ZSSI-a propisano je tko su dužnosnici i obnašatelji dužnosti u smislu navedenog Zakona, odnosno tko su dužnosnici i obnašatelji dužnosti na koje se primjenjuju odredbe ZSSI-a. Na temelju članka 3. stavka 1. točke 43. ZSSI-a dužnosnicima se smatraju i gradonačelnici, općinski načelnici i njihovi zamjenici.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe da li je neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu nije podnesen od strane dužnosnika osobno sukladno članku 6. stavku 1. ZSSI-a, već ga je Povjerenstvu podnijela osoba koja nije dužnosnik u smislu ZSSI-a. Međutim, obzirom da se zahtjevom traži tumačenje odredbi ZSSI-a u odnosu na dužnosnike u smislu ZSSI-a, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

Člankom 12. ZSSI-a, propisano je da dužnosnici koji za vrijeme obnašanja javne dužnosti primaju plaću za dužnost koju obnašaju, ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano.

Povjerenstvo ističe da obnašanje javne dužnosti vijećnika Županijske skupštine, iako se ne radi o nekoj od dužnosti nabrojanih člankom 3. ZSSI-a, nedvojbeno predstavlja obnašanje druge javne dužnosti u smislu članka 12. ZSSI-a, s obzirom da obnašatelje dužnosti članova predstavničkih tijela jedinica lokalne i regionalne samouprave biraju građani na lokalnim izborima na određeno razdoblje (mandat).

Člankom 31. stavkom 1. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15. i 123/17.) propisano je da član predstavničkog tijela jedinice lokalne, odnosno područne (regionalne) samouprave dužnost obavlja počasno i za to ne prima plaću. Stavkom 2. istog članka propisano je da član predstavničkog tijela ima pravo na naknadu u skladu s odlukom predstavničkog tijela.

Povjerenstvo ističe da niti u Zakonu o lokalnoj i područnoj (regionalnoj) samoupravi, niti u Zakonu o plaćama u lokalnoj i područnoj (regionalnoj) samoupravi („Narodne novine“ broj 28/10.), ne postoji odredba iz koje bi proizlazilo pravo općinskih načelnika i gradonačelnika, koji navedenu dužnost obnašaju profesionalno, odnosno za istu primaju plaću, da istovremeno primaju naknadu za obnašanje druge javne dužnosti. Drugim riječima, ne postoji zakonska odredba koja bi izričito propisivala takvu mogućnost ili pravo dužnosnika, kao iznimku od načelne zabrane iz članka 12. ZSSI-a.

Slijedom navedenog, Povjerenstvo zaključuje da, na temelju članka 12. ZSSI-a, općinski načelnici i gradonačelnici s područja Međimurske županije, koji navedene dužnosti obnašaju profesionalno, odnosno za iste primaju plaću, mogu istovremeno biti vijećnici u Županijskoj skupštini Međimurske županije, ali za to ne smiju primati naknadu.

Slijedom navedenog, Povjerenstvo je dalo očitovanje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1.Podnositeljici, putem dostavljene e-mail adrese

2.Objava na internetskoj stranici Povjerenstva

3.Pismohrana